49. schôdza NR SR - 11.deň - B. popoludní
Dátum: 2026-04-29
Poslanec: Števulová, Zuzana (PS)
Druh vystúpenia: Vystúpenie v rozprave

Ďakujem za pozornosť. Ďakujem veľmi pekne. Ďakujem. Ja z tohto miesta by som teda chcela ešte využiť poslednú príležitosť na tejto schôdzi vyjadriť sa k rušeniu voľby poštou zo zahraničia. Predovšetkým chcem ešte raz zdôrazniť to, že vláda, ktorá si hovorí sociálno-demokratická, ide limitovať voľbu pre slovenských občanov a občianky žijúcich v zahraničí na tých, ktorí na to budú mať ekonomicky, ktorí majú zamestnávateľa, ktorý mu umožní si zobrať dovolenku. Alebo prípadne v danom čase to nebudú tehotné ženy vo vysokom stupni tehotenstva, ktorým neumožní letecká spoločnosť, keďže od istého mesiaca už sa proste nedostanete do lietadla, si tam nebudú môcť využiť volebné právo na ambasáde. Chcela by som sa spýtať, ako je toto v súlade so sociálno-demokratickými princípmi. Či už hnutia SMER, alebo strany HLAS, alebo strany SNS. Na to tu doteraz nikto neodpovedal. Nikto. Namiesto toho sme sa dočkali všelijakých konšpiračných hlúpostí, ktoré tu odzneli, odkedy bol tento zákon predložený. Obviňovaní domnienok bez akýchkoľvek dôkazov. Čo nakoniec priznal aj samotný predkladateľ tohto návrhu zákona pán Tibor Gašpar, že on nemá žiadne dôkazy, on má len svoje domnienky. Ale, vážené dámy a páni, toto nie je nejaká televízna relácia. My sme tu zákonodarný zbor Slovenskej republiky, ktorý by mal meniť legislatívu na základe faktov a na základe toho, čo je lepšie pre spoločnosť. Mne sa zdá, že vy ste na túto úlohu rezignovali v momente, ako ste tu prísahali na Ústavu, pretože od tohto momentu sem neprišiel žiaden zákon, ktorý by zlepšoval postavenie ľudí na Slovensku. Žiaden zásadný zákon. Toľko k celkovej filozofii toho, prečo tu stojíme, bolo tu o tom povedané už veľa. Preto to nebudem znova opakovať. Chcem ale svoje vystúpenie venovať ešte jednému aspektu a to je rozhodnutiu Európskeho súdu pre ľudské práva, pretože dúfala som, že počas môjho prednesu tu bude sedieť pán poslanec Mažgút, asi je niekde vzadu, keďže vidím, že tu má ešte počítač. My sme včera totižto boli spolu v relácii na Teatri a on tam vytiahol rozsudok, ktorým možno niektorí ešte budete aj argumentovať, alebo teda sa s ním, kolegovia, kolegyne, stretnete, že ním koalícia argumentuje. Vytiahol rozsudok Sitaropoulos a Giakoumopoulos proti Grécku. Je to rozsudok z roku 2012 Európskeho súdu pre ľudské práva a on ním obhajoval to, že to, čo sa chystajú urobiť, teda zúžiť možnosť pre ľudí žijúcich v zahraničí, je možné, že to predsa už bolo rozhodované aj Európskym súdom pre ľudské práva a že Európsky súd pre ľudské práva povedal, že to je v poriadku a že to je len na štáte, ako si upraví svoj volebný systém. Ja som včera nevedela, nemala som načítaný tento rozsudok, ale samozrejme nemusel mi to hovoriť dvakrát, aby som si ho teda pozrela. A chcem ho vyzvať, pán Mažgút, ak to niekde v zákulisí počúvate, môžeme si dať túto debatu znova. Pretože ja som si ten rozsudok prečítala a ten vôbec nejakým spôsobom nepreukazuje to, čo vy hovoríte, a že by tento rozsudok mohol byť podkladom pre túto zmenu, ktorú sa chystáte urobiť, a že by ju nejakým spôsobom povahou vopred odobroval. Totižto v tomto gréckom prípade, to, čo pán Mažgút včera zamlčal, išlo o úplne inú situáciu. Išlo o situáciu Grécka, ktoré malo v nejakých svojich zákonodarných dokumentoch vyjadrený záväzok, že aj ľudia v zahraničí môžu voliť aj v národných voľbách v Grécku, ale za desiatky rokov nedošlo k prevedeniu tohto volebného práva do praxe. A sťažovali sa nejakí občania zastúpení občianskym združením alebo iniciatívou a namietali, že grécky štát má uviesť do praxe možnosť voľby zo zahraničia pre týchto krajanov žijúcich v zahraničí. Teda Európsky súd pre ľudské práva im nepriznal úspech v konaní. To je jediná pravda, ale nepriznal im to z úplne iných dôvodov, ako je to, čo sa vy snažíte urobiť. Tie dôvody boli áno, že štát má právo upraviť si svoj volebný systém, ako uzná za vhodné. Ale pozor, vy, keď si prečítate tento rozsudok, vyplýva to zo situácií, kedy rozširujete možnosti voľby. To znamená, že z nuly sa posúvate k tomu, že dávate možnosť voľby aj ľuďom v zahraničí akýmkoľvek prostriedkom, ktorý si štát zvolí, či už poštou, ambasádou alebo elektronickým hlasovaním. Keď ho rozširujete z ničoho k niečomu. To nie je rozsudok, ktorý hovorí, že môžete spraviť to, že reštriktívne pristúpite k tomu, že zúžite toto právo pre občanov. A ten rozsudok ešte výslovne poukazuje, výslovne poukazuje na rezolúciu 1459 z roku 2005 Parlamentného zhromaždenia Rady Európy, ktorej sme členom, ktorá vyzvala členské štáty, aby čo najviac umožnili a rozšírili možnosť voľby tak, aby čo najviac ľudí vrátane ľudí žijúcich v zahraničí malo možnosť zúčastňovať sa a vykonávať volebné právo vo svojom materskom štáte. Čiže Rada Európy a jej parlamentná rezolúcia nás priamo vyzýva už desaťročia, to už je 20 rokov od roku 2005, aby sa to volebné právo rozširovalo čo najviac, aby čo najviac ľudí, ktorí sú na to oprávnení, mali možnosť pristúpiť k tým voľbám. V tomto rozsudku, ktorý pán Mažgút proti mne včera použil, sa na túto rezolúciu Európsky súd pre ľudské práva odkazuje. Takže, vážená koalícia, tak ako to bolo pri neexistujúcich 30 rozsudkoch Ústavného súdu, ktoré majú dokazovať nejaké porušovanie ľudských práv na Slovensku v roku 2020 až 2023 a neexistujú, tak ani v súčasnosti nemáte rozsudok Európskeho súdu pre ľudské práva, ktorý by povedal, že reštriktívne opatrenia vo vzťahu k volebnému právu sú v poriadku. Naopak, trend je úplne iný – rozširovanie volebného. Takže vás vyzývam: doneste si na ďalšiu schôdzu Národnej rady, kde budeme prerokovať v druhom čítaní, keďže zrejme teda toto sa chystáte, tento paškvil, posunúť do druhého čítania, doneste nejaké dôkazy, doneste niečo konkrétne, kde preukážete, že naozaj je tu legitímny a primeraný záujem štátu na obmedzení volebného práva v zahraničí pre našich občanov a občianky. Pretože to jediné by mohlo slúžiť ako podklad, prečo by táto vaša snaha neskôr mohla obstáť či už pred Ústavným alebo Európskym súdom. Lenže ja viem, že vy nič také nedoniesiete. Lebo vy nič také nemáte. Nemáte v rukách nič. Vy len blafujete, konšpirujete a vymýšľate. To, čo robíte, nie je opatrenie, ktoré by bolo primerané, ktoré by bolo nevyhnutné v demokratickom štáte, ktoré by sledovalo legitímny cieľ, ako si to vyžaduje judikatúra Európskeho súdu pre ľudské práva. A ja verím, že ak sa nám nepodarí presvedčiť vás, aby ste toto neschvaľovali, že nakoniec túto legislatívnu hrôzu, toto kradnutie volieb ľuďom zo zahraničia so slovenským občianstvom zastaví či už Ústavný alebo Európsky súd. Ďakujem. Ďakujem.